REPUBLIKA SRBIJA

NARODNA SKUPŠTINA

Odbor za pravosuđe, državnu upravu

i lokalnu samoupravu

07 Broj 02-4001/12

14. mart 2013. godine

NARODNA SKUPŠTINA

Odbor za pravosuđe, državnu upravu i lokalnu samoupravu je, na 21. sednici održanoj 14. marta 2013. godine, razmotrio predloge za izbor članova Odbora Agencije za borbu protiv korupcije, koje su podneli Odbor za administrativno-budžetska i mandatno-imunitetska pitanja Narodne skupštine, Vrhovni kasacioni sud, Državna revizorska institucija, Zaštitnik građana i Poverenik za informacije od javnog značaja i zaštitu podataka o ličnosti, Advokatska komora Srbije, Udruženje novinara Srbije, Nezavisno udruženje novinara Srbije i Sindikat novinara Srbije.

Na osnovu člana 51. Poslovnika Narodne skupštine (Prečišćeni tekst), Odbor za pravosuđe, državnu upravu i lokalnu samoupravu podnosi

I Z V E Š T A J

Odbor za pravosuđe, državnu upravu i lokalnu samoupravu konstatovao je sledeće:

Odbor za administrativno-budžetska i mandatno-imunitetska pitanja Narodne skupštine, koji je predložio dr Zorana Stojiljkovića, profesora Fakulteta političkih nauka u Beogradu, podneo je predlog za izbor člana Odbora Agencije za borbu protiv korucije kao ovlašćeni predlagač, u skladu sa članom 9. stav 2. tačka 1) Zakona o Agenciji za borbu protiv korupcije.

Vrhovni kasacioni sud, koji je predložio Nikolu Stanojevića, sudiju Vrhovnog suda Srbije u penziji, podneo je predlog za izbor člana Odbora Agencije za borbu protiv korupcije kao ovlašćeni predlagač, u skladu sa članom 9. stav 2. tačka 4) Zakona o Agenciji za borbu protiv korupcije.

Državna revizorska institucija, koja je predložila dr Evicu Petrović, profesora Ekonomskog fakulteta u Nišu, podnela je predlog za izbor člana Odbora Agencije za borbu protiv korupcije kao ovlašćeni predlagač, u skladu sa članom 9. stav 2. tačka 5) Zakona o Agenciji za borbu protiv korupcije.

Zaštitnik građana i Poverenik za informacije od javnog značaja i zaštitu podataka o ličnosti, koji su predložili dr Branka Lubardu, profesora Pravnog fakulteta u Beogradu, podneli su zajednički predlog za izbor člana Odbora Agencije za borbu protiv korucije kao ovlašćeni predlagači, u skladu sa članom 9. stav 2. tačka 6) Zakona o Agenciji za borbu protiv korupcije.

Advokatska komora Srbije, koja je predložila advokata Zorana Vujičića, podnela je predlog za izbor člana Odbora Agencije za borbu protiv korucije kao ovlašćeni predlagač, u skladu sa članom 9. stav 2. tačka 8) Zakona o Agenciji za borbu protiv korupcije.

Odbor je konstatovao da Udruženje novinara Srbije, koje je predložilo Ljiljanu Smajlović, Nezavisno udruženje novinara Srbije, koje je predložilo Dragana Janjića, i Sindikat novinara Srbije, koji je predložio Predraga Tolpu, nisu podneli predlog za izbor člana Odbora Agencije za borbu protiv korucije u skladu sa članom 9. stav 2. tačka 9) Zakona o Agenciji za borbu protiv korupcije. Navedenom odredbom Zakona utvrđeno je da udruženja novinara u Republici Srbiji predlažu člana odbora Agencije putem zajedničkog dogovora. Stoga Odbor ukazuje da ne postoji zakonski osnov da Narodna skupština, na osnovu navedenih pojedinačnih predloga, izabere člana Odbora Agencije koga predlažu udruženja novinara u Republici Srbiji, u smislu člana 9. stav 2. tačka 9).

Odbor je odlučio da predloži Narodnoj skupštini da razmotri sledeće predloge za izbor članova Odbora Agencije za borbu protiv korupcije:

* Predlog Odbora za administrativno-budžetska i mandatno-imunitetska pitanja Narodne skupštine:

dr Zoran Stojiljković, profesor Fakulteta političkih nauka u Beogradu;

* Predlog Vrhovnog kasacionog suda:

Nikola Stanojević, sudija Vrhovnog suda Srbije u penziji;

* Predlog Državne revizorske institucije:

dr Evica Petrović, profesor Ekonomskog fakulteta u Nišu;

* Predlog Zaštitnika građana i Poverenika za informacije od javnog značaja i zaštitu podataka o ličnosti:

dr Branko Lubarda, profesor Pravnog fakulteta u Beogradu;

* Predlog Advokatske komore Srbije:

Zoran Vujičić, advokat.

Odbor predlaže Narodnoj skupštini da predloge za izbor članova Odbora Agencije za borbu protiv korupcije razmotri po hitnom postupku, u skladu sa čl. 167, odnosno 168. Poslovnika Narodne skupštine, s obzirom na to da sadašnjim članovima Odbora Agencije za borbu protiv korupcije, izabranim na predlog navedenih ovlašćenih predlagača 18. marta 2009. godine, mandat prestaje 18. marta 2013. godine. Izborom članova Odbora Agencije po hitnom postupku omogućio bi se nesmetani rad Odbora Agencije za borbu protiv korupcije.

Za izvestioca Odbora na sednici Narodne skupštine određen je Petar Petrović, predsednik Odbora.

PREDSEDNIK

Petar Petrović